Document ID: 32004D0746

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 18ης Οκτωβρίου 2004
σχετικά με την εκπλήρωση των όρων που καθορίζονται στο άρθρο 3 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας
(2004/746/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 87 παράγραφος 3,
την απόφαση του Συμβουλίου της 29ης Ιουλίου 2002, για την υπογραφή και την προσωρινή εφαρμογή πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας,
το πρόσθετο πρωτόκολλο της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, και ιδίως το άρθρο 3,
την πρόταση της Επιτροπής,
Εκτιμώντας τα ακόλουθα:
(1)
Την 1η Φεβρουαρίου 1995, άρχισε να ισχύει η ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Βουλγαρίας, αφετέρου (1).
(2)
Σύμφωνα με το άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, κατά τη διάρκεια των πρώτων πέντε ετών από την έναρξη ισχύος της συμφωνίας και κατά παρέκκλιση της παραγράφου 1 σημείο iii) του ιδίου άρθρου, η Βουλγαρία μπορεί να χορηγεί κατ’ εξαίρεση, όσον αφορά τα προϊόντα χάλυβα, κρατικές ενισχύσεις για αναδιάρθρωση, υπό τον όρο ότι τούτο οδηγεί στη βιωσιμότητα των ενισχυόμενων επιχειρήσεων στο πλαίσιο κανονικών συνθηκών της αγοράς στο τέλος της περιόδου αναδιάρθρωσης, ότι το ποσό και η ένταξη των εν λόγω ενισχύσεων περιορίζονται αυστηρά στα απολύτως απαραίτητα επίπεδα προκειμένου να αποκατασταθεί η βιωσιμότητα και μειώνονται σταδιακά και ότι το πρόγραμμα αναδιάρθρωσης είναι συνδεδεμένο με τη γενική ορθολογική διαχείριση και τη μείωση της συνολικής παραγωγικής ικανότητας της Βουλγαρίας.
(3)
Η αρχική πενταετής περίοδος έληξε στις 31 Δεκεμβρίου 1997.
(4)
Η Δημοκρατία της Βουλγαρίας ζήτησε παράταση της προαναφερθείσας περιόδου στις 21 Νοεμβρίου 2002.
(5)
Είναι σκόπιμο να παραταθεί η εν λόγω περίοδος για άλλα οκτώ έτη από την 1η Ιανουαρίου 1998 ή έως την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια θα επέλθει νωρίτερα.
(6)
Για το σκοπό αυτό, η Κοινότητα και η Βουλγαρία υπέγραψαν στις 21 Νοεμβρίου 2002 πρόσθετο πρωτόκολλο της ευρωπαϊκής συμφωνίας, το οποίο εφαρμόζεται προσωρινά από την ημερομηνία αυτή.
(7)
Σύμφωνα με το άρθρο 2 του πρόσθετου πρωτοκόλλου, προϋπόθεση για την παράταση της προαναφερθείσας περιόδου αποτελεί η υποβολή στην Επιτροπή από τη Βουλγαρία προγράμματος αναδιάρθρωσης και επιχειρηματικών σχεδίων που πληρούν τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας και που έχουν αξιολογηθεί και εγκριθεί από την εθνική αρχή κρατικών ενισχύσεων (την επιτροπή προστασίας του ανταγωνισμού).
(8)
Το Μάρτιο 2004, η Βουλγαρία υπέβαλε στην Επιτροπή πρόγραμμα αναδιάρθρωσης και επιχειρηματικά σχέδια για την μοναδική εταιρεία που έλαβε ή λαμβάνει κρατική ενίσχυση για αναδιάρθρωση.
(9)
Σύμφωνα με το άρθρο 3 του πρόσθετου πρωτοκόλλου, προϋπόθεση για την παράταση της προαναφερθείσας περιόδου αποτελεί η τελική αξιολόγηση από την Επιτροπή του προγράμματος αναδιάρθρωσης και των επιχειρηματικών σχεδίων.
(10)
Η Επιτροπή πραγματοποίησε τελική αξιολόγηση του προγράμματος αναδιάρθρωσης και των επιχειρηματικών σχεδίων που υπέβαλε η Βουλγαρία. Από την αξιολόγηση αυτή προκύπτει ότι η εφαρμογή του προγράμματος αναδιάρθρωσης και των επιχειρηματικών σχεδίων θα οδηγήσουν την ενδιαφερόμενη επιχείρηση σε βιωσιμότητα υπό κανονικές συνθήκες αγοράς. Προκύπτει επίσης ότι ο όγκος των κρατικών ενισχύσεων για αναδιάρθρωση, όπως διευκρινίζεται στο σχέδιο, είναι αυστηρά περιορισμένος στα επίπεδα που είναι απολύτως απαραίτητα για την επίτευξη της βιωσιμότητας της ενδιαφερόμενης επιχείρησης, και ότι θα μειωθούν σταδιακά μέχρι την οριστική κατάργησή τους στα τέλη του 2005. Η αξιολόγηση προβλέπει επίσης τη γενική ορθολογική διαχείριση και τη μείωση της πλεονάζουσας ικανότητας της δικαιούχου εταιρείας. Ως εκ τούτου, η αξιολόγηση καταλήγει στο συμπέρασμα ότι το πρόγραμμα αναδιάρθρωσης και το επιχειρηματικό σχέδιο πληροί τις απαιτήσεις του άρθρου 9 παράγραφος 4 του πρωτοκόλλου 2 της ευρωπαϊκής συμφωνίας,
ΑΠΟΦΑΣΙΖΕΙ:
Άρθρο 1
Το πρόγραμμα αναδιάρθρωσης και τα επιχειρηματικά σχέδια που υπέβαλε στην Επιτροπή η Βουλγαρία σύμφωνα με το άρθρο 2 του πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός, και της Δημοκρατίας της Βουλγαρίας αφετέρου, όσον αφορά την παράταση της περιόδου που προβλέπεται στο άρθρο 9 παράγραφος 4 του πρωτοκόλλου 2 της ευρωπαϊκής συμφωνίας, πληρούν τις απαιτήσεις του άρθρου 9 παράγραφος 4 του πρωτοκόλλου 2.
Άρθρο 2
Η περίοδος κατά την οποία η Βουλγαρία μπορεί κατ' εξαίρεση, όσον αφορά τα προϊόντα χάλυβα, να χορηγεί κρατικές ενισχύσεις για αναδιάρθρωση σύμφωνα με τις διατάξεις του άρθρου 9 παράγραφος 4 του πρωτοκόλλου 2 παρατείνεται κατά πρόσθετη περίοδο οκτώ ετών, από την 1η Ιανουαρίου 1998 ή έως την ημερομηνία προσχώρησης της Βουλγαρίας στην Ευρωπαϊκή Ένωση, ανάλογα με το ποια προηγείται, σύμφωνα με το άρθρο 1 του πρόσθετου πρωτοκόλλου.
Λουξεμβούργο, 18 Οκτωβρίου 2004.

Labels: 1
19
5
18
15